CELEX: 62012CN0005
Language: el
Date: 2012-01-03 00:00:00
Title: Υπόθεση C-5/12: Αίτηση για την έκδοση προδικαστικής αποφάσεως, την οποία υπέβαλε το Juzgado de lo Social de Lleida (Ισπανία) στις 3 Ιανουαρίου 2012 — Marc Betriu Montull κατά Instituto Nacional de la Seguridad Social (INSS)

31.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/11
            
         Αίτηση για την έκδοση προδικαστικής αποφάσεως, την οποία υπέβαλε το Juzgado de lo Social de Lleida (Ισπανία) στις 3 Ιανουαρίου 2012 — Marc Betriu Montull κατά Instituto Nacional de la Seguridad Social (INSS)
   (Υπόθεση C-5/12)
   2012/C 98/16
   Γλώσσα διαδικασίας: η ισπανική
   
      Αιτούν δικαστήριο
   
   Juzgado de lo Social de Lleida
   
      Διάδικοι στην υπόθεση της κύριας δίκης
   
   
      Προσφεύγων: Marc Betriu Montull
   
      Καθού: Instituto Nacional de la Seguridad Social (INSS)
   
      Προδικαστικά ερωτήματα
   
   
               1)
            
            
               Αντιβαίνει στην οδηγία 76/207/ΕΟΚ (1) του Συμβουλίου και στην οδηγία 96/34/ΕΚ (2) του Συμβουλίου εθνικός νόμος, ειδικότερα το άρθρο 48, παράγραφος 4, του Estatuto de los trabajadores [Εργατικού Κώδικα], βάσει του οποίου το δικαίωμα αναπαύσεως λόγω μητρότητας, σε περίπτωση τοκετού, μετά την παρέλευση της περιόδου των έξι εβδομάδων που έπονται του τοκετού και εκτός των περιπτώσεων στις οποίες υπάρχει κίνδυνος για την υγεία της μητέρας, αποτελεί πρωτογενές και αυτοτελές δικαίωμα των εργαζόμενων μητέρων και παρεπόμενο δικαίωμα των πατέρων που παρέχουν εξαρτημένη εργασία, οι οποίοι μπορούν να κάνουν χρήση της ως άνω περιόδου αναπαύσεως μόνον όταν η μητέρα του τέκνου έχει επίσης την ιδιότητα της εργαζομένης και επιλέγει να κάνει χρήση ο πατέρας ορισμένου τμήματος της εν λόγω περιόδου;
            
         
               2)
            
            
               Αντιβαίνει στην αρχή της ίσης μεταχειρίσεως που απαγορεύει οποιαδήποτε διάκριση λόγω φύλου εθνικός νόμος, ειδικότερα το άρθρο 48, παράγραφος 4, του Estatuto de los trabajadores, βάσει του οποίου η αναστολή της συμβάσεως εργασίας με διατήρηση της θέσεως εργασίας και με καταβολή της αμοιβής από την κοινωνική ασφάλιση, σε περίπτωση τοκετού, αποτελεί πρωτογενές δικαίωμα της μητέρας και όχι του πατέρα, ακόμη και μετά την παρέλευση της περιόδου των έξι εβδομάδων που έπονται του τοκετού και εκτός των περιπτώσεων στις οποίες υπάρχει κίνδυνος για την υγεία της μητέρας, κατά τρόπον ώστε η άδεια του μισθωτού εργαζόμενου να εξαρτάται από το αν η μητέρα του τέκνου εργάζεται και αυτή ως μισθωτή;
            
         
               3)
            
            
               Αντιβαίνει στην αρχή της ίσης μεταχειρίσεως που απαγορεύει οποιαδήποτε διάκριση εθνικός νόμος, ειδικότερα το άρθρο 48, παράγραφος 4, του Estatuto de los trabajadores, βάσει του οποίου το δικαίωμα αναστολής της συμβάσεως εργασίας με διατήρηση της θέσεως εργασίας και με καταβολή της αμοιβής από την κοινωνική ασφάλιση αποτελεί πρωτογενές δικαίωμα για τους εργαζόμενους με σχέση εξαρτημένης εργασίας πατέρες όταν υιοθετούν τέκνο και, αντιθέτως, δεν αποτελεί δικαίωμα ίδιο, αυτοτελές και ανεξάρτητο από εκείνο της μητέρας για τους εργαζόμενους με σχέση εξαρτημένης εργασίας πατέρες όταν αποκτούν φυσικό τέκνο, αλλά απλώς δικαίωμα παρεπόμενο εκείνου της μητέρας;
            
         
      (1)  Οδηγία 76/207/ΕΟΚ της 9ης Φεβρουαρίου 1976, περί της εφαρμογής της αρχής της ίσης μεταχειρίσεως ανδρών και γυναικών, όσον αφορά την πρόσβαση σε απασχόληση, την επαγγελματική εκπαίδευση και προώθηση και τις συνθήκες εργασίας (ΕΕ ειδ. έκδ. 05/002, σ. 70).
   
      (2)  Οδηγία 96/34/ΕΚ της 3ης Ιουνίου 1996, σχετικά με τη συμφωνία-πλαίσιο για τη γονική άδεια, που συνήφθη από την UNICE, τη CEEP και τη CES (ΕΕ L 145, σ 4).